אורסקום

אורסקום (בערבית: اوراسكوم) הוא תאגיד רב-לאומי מצרי הפעיל ביותר מ-25 מדינות, הנמצא בבעלות משפחת סוויריס. נכון לתחילת 2026 פעילות הקבוצה מתבצעת באמצעות שתי חברות: OCI Global הרשומה למסחר בבורסת Euronext-אמסטרדם ו-Orascom Construction PLC הרשומה למסחר בבורסות קהיר ודובאי. שתי החברות נמצאות בתהליך מיזוג.
 היסטוריה 
החברה נוסדה כחברת בנייה במצרים בשנת 1976 על ידי אונסי סאוויריס, איש עסקים נוצרי קופטי. זו הייתה החברה השנייה שהוקמה על ידו, לאחר שחברת בנייה שהקים במצרים עילית בשנת 1950, הולאמה על ידי גמאל עבד אל נאצר בשנת 1961.

בשנת 1979 הצטרף לחברה בנו הבכור של אונסי סאוויריס - נגיב סאווירס, לאחר שסיים לימודי הנדסה במכון הטכנולוגי של ציריך; וב-1982 בן נוסף נאסף סוויריס, לאחר שסיים לימודי כלכלה באוניברסיטת שיקגו, יחד עם הבן השלישי סמיח. הם הובילו את הצמיחה והרחבת תחומי פעילותה והיא הפכה לאחד התאגידים הגדולים ביותר במצרים והמעסיקה הגדולה ביותר במגזר הפרטי במדינה. בין תחומי הפעילות אליה נכנסה החברה היו: תחבורה, טכנולוגיית מידע, מדיה ותקשורת סלולרית.

בסוף שנות ה-90 הוחלט לפצל חברת "אורסקום" לחברות תפעוליות נפרדות: "אורסקום טלקום הולדינג" (OTH), "אוראסקום קונסטרקשן אינדסטריז" (OCI), "אוראסקום הוטלס אנד דיוולופמנט" (OHD) ו"אורסקום טכנולוגיות מערכות" (OTS). במקביל חילקו ביניהם האחים את תחומי האחריות, האח הבכור נגיב הוביל את פעילות טכנולוגיית מידע, המדיה והתקשורת סלולרית; האח השני סמיח קיבל את האחריות על עסקי המלונות ובין השאר הוביל את הקמת עיר הנופש אל גונה שלחוף הים האדום, 20 ק"מ צפונית לעיר ע'רדקה. ובמקום נבנו אלפי חדרי מלון ובתי נופש. בבעלות המשפחה נשמרו יותר מ-50% מהמניות בכל אחת מהחברות התפעוליות. לפי הסכם שמטרתו למזער את הסיכון בסכסוכים משפחתיים על שליטה, ההחזקות בכל חברה נמצאות בידי האח המכהן כמנכ"ל שלה.

בדצמבר 2007, הודיעה "לאפארג'" על רכישת קבוצת "אורסקום סמנט", יצרנית מלט מצרית הפועלת ברחבי אפריקה והמזרח התיכון, תמורת 12.8 מיליארד דולר. "אורסקום סמנט" הייתה חטיבה של "אוראסקום קונסטרקשן אינדסטריז". בעקבות הרכישה קיבל נאסף סוויריס 11.4% ממניות "לאפארג'" ומושב בדירקטוריון החברה.

בינואר 2013 השתתף ביל גייטס בהשקעה של 2 מיליארד דולר בחברת "אוראסקום קונסטרקשן אינדסטריז".
אורסקום טלקום
בשנת 1997 הוקמה חברת הבת "אורסקום טלקום הולדינג" שתוך שנים ספורות היא הפכה למפעילת רשת התקשורת הסלולרית בטכנולוגיית GSM הגדולה במזרח התכיון ואפריקה, והיו לה מיזמים משותפים בירדן, סוריה, תימן, אלג'יריה, פקיסטן, חוף השנהב ובמדינות נוספות באפריקה; בנוסף להיותה חברת הסלולר הגדולה במצרים. ביולי 2000 ביצעה הנפקה ראשונה לציבור וגייסה 320 מיליון דולר בבורסות קהיר ולונדון, לפי שווי שוק של 2.1 מיליארד דולר.

במאי 2005 רכשה "אורסקום טלקום" את חברת הטלקום האיטלקית "וינד" תמורת 12.1 מיליארד יורו. בדצמבר 2005 רכשה "אורסקום טלקום" כ-20% מחברת "האצ'יסון טלקום" שבבעלות תאגיד "האצ'יסון ומפואה" מהונג-קונג, תמורת 1.3 מיליארד דולר. בסוף 2010, נמכרה "אורסקום טלקום" לחברה הרוסית וימפל קום, תמורת יותר מ-6.5 מיליארד דולר.

"אורסקום טלקום" התפרסמה שחתמה על הסכם לבניית רשת תקשורת סלולרית בקוריאה הצפונית בשותפות עם הממשלה, והקימה את חברת "קוריולינק", המפעילה היחידה של תקשורת סלולרית במדינה המשמשת למעקב אחרי האזרחים, עד אז שירותי תקשורת סלולרית במדינה היו קיימים באופן מוגבל ביותר ורק החל מ-2004.
 סוגיות משפטיות 
בשנת 2013, קבוצת אורסקום הסכימה לשלם קנסות מס בסך של עד מיליארד דולר לגובה המיסים המצרי בעקבות אי סדרים במכירת פעילות המלט לתאגיד לאפארז' בשנת 2007.

פעילות בישראל
"אורסקום" פעלה בישראל בצורה עקפיה דרך עסקי התקשורת והמלט שלה.

בדצמבר 2005 רכש נתח בחברת "האצ'יסון טלקום" מקבוצת האצ'יסון ומפואה, בעת שהחזיקה ב-52% מהמניות של פרטנר תקשורת הישראלית. בעקבות הרכישה החזיקה בשרשור ב-9.99% ממניות פרטנר. באפריל 2006 הודיעה "אורסקום טלקום" כי החליטה לממש את האופציה להגדלת האחזקה בחברת "האצ'יסון טלקום" מ-19.3% ל-23%. עם מימוש האופציה, בעקבות זאת היה אמור לגדול חלקה של ההחזקה העקיפה של "אורסקום" ב"פרטנר" אל מעבר לרף 10% מהמניות, ועל כן היה צריך אישור מהגורמים הרגולטוריים בישראל. לצורך אישור העסקה בישראל שכרה את שירותיו של עורך הדין רם כספי. אולם בדצמבר 2006 משרד התקשורת והשב"כ מנעו מהחברה להגדיל החזקתה ב"פרטנר". "אורסקום" מכרה בהמשך את כל פעילות הטלקום שלה ברחבי העולם.

בשנת 2016 חברת המלט הצרפתית "לאפארג'", בה "אורסקום" היא בעלת מניות, החלה לפעול באופן עקיף בישראל, שהוקמה בנמל מספנות ישראל תשתית ליבוא, אחסון והפצה של מלט וחברת מספנות ישראל החלה לייבוא אותו, ממפעל של "לאפארג'" ביוון. לצורך פעילות זו הוקמה חברת "סימנט איי.אס בע"מ", שהצליחה תוך שנים ספורות לתפוס נתח של כ-25% משוק המלט בישראל.

קישורים חיצוניים


הערות שוליים

קטגוריה:חברות נדל"ן ובנייה
קטגוריה:חברות מצריות